הרכבת התחתית המפורסמת של לונדון היא אחת הדרכים העיקריות להתנייד בתוך העיר. היא מהירה, נוחה ועוברת במקומות המרכזיים ביותר.
כיום, לרכבת 274 תחנות פעילות ומדי יום נוסעים ב"TUBE" כשלושה מיליון נוסעים (!!!).
הרכבת התחתית פועלת שבעה ימים בשבוע, ומחירי הנסיעה נקבעים לפי המרחק אותו תסעו. בהגיעכם לאחת מתחנת ה"TUBE" בפעם הראשונה קחו לידכם מפה קטנה של הקווים השונים (מחולקת בחינם בכל התחנות) ותוך דקות תבינו את "שיטת האיזורים" בה הרכבת פועלת. מרכז לונדון מהווה מעין מעגל, ומכונה אזור 1 (Zone 1) וסביבו אזורים 2 - 6 ולאחר מכן, שמתרחקים יותר מהמרכז, אזורים A - D (לרוב סביר להניח כי לא ייצא לכם להגיע לאיזורים אלו).
למי שמתכנן לנסוע מספר פעמים ביום ברכבת התחתית ובאוטובוס, כדאי לקנות כרטיס יומי המכונה Travelcard One Day (מומלץ ליום החופש מהעבודה בו יוצאים לטייל ולנוח בעיר) אשר מאפשר נסיעה חופשית החל מהשעה 9:30 בבוקר עד 4:00 לפנות בוקר ביום למחרת, הן ברכבת התחתית והן באוטובוסים באותו איזור. בסופי שבוע, אפשר לקנות כרטיס לשני ימי סוף השבוע (לא כמו בישראל - שבת וראשון).
את הכרטיסים קונים בתחנת המוצא, ובמרבית התחנות יש מכונה אוטומטית למכירת כרטיסים - יש ללחוץ על סוג של הכרטיס (ילד, יחיד, הלוך ושוב וכו´), תחנת המוצא ותחנת היעד ועל המסך יופיע המחיר לנסיעה. עם זאת, כרטיס שבועי או חודשי חייבים לקנות בקופה.
מגיל 5-16 משלמים מחיר ילדים (זול באופן דיי משמעותי) וטריק מוכר בקרב ישראלים רבים בעלי עבודה באנגליה הוא לרכוש במכונה כרטיס ילדים על מנת לשלם פחות. לא מומלץ לעשות זאת מאחר ואם במקרה בתחנת היציאה עורכים ביקורת (ועושים זאת לעתים קרובות) תקלעו למצב לא נעים.
באירועים מיוחדים (סילבסטר, חגים שונים וכו´) לפעמים פותחים את הרכבת לקהל הרחב ללא תשלום למספר שעות וניתן להגיע ממקום למקום בחינם.